## DOKUMENTI KONSULTATIV

**Për draftin “Për propozimin e projektligjit ‘Për disa ndryshime në ligjin nr. 81/2020 “Për të drejtat dhe trajtimin e të dënuarve me burgim dhe të paraburgosurve’””**

|  |
| --- |
| Ministria e Drejtësisë, në kuadër të procesit të konsultimit të projektligjit **“Për disa ndryshime në ligjin nr. 81/2020 ‘Për të drejtat dhe trajtimin e të dënuarve me burgim dhe të paraburgosurve’”**, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 18 janar 2023. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e e-mailit të koordinatorit për konsultimin publik [greis.como@drejtesia.gov.al](mailto:greis.como@drejtesia.gov.al), si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Greis Çomo, Koordinatore për konsultimin publik në Ministri: [greis.como@drejtesia.gov.al](mailto:greis.como@drejtesia.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 18 janar 2023. |

**Sfondi i propozimit legjislativ**

|  |
| --- |
| Projektligji synon rregullimin e marrëdhënieve të punës për punonjësit e Drejtorisë së Përgjithshme të Burgjeve dhe institucioneve të ekzekutimit të vendimeve penale. Mënyra e funksionimit të Drejtorisë së Përgjithshme të Burgjeve dhe degëve të saj territoriale, trajtimi i punonjësve dhe vakancat kanë diktuar nevojën e ndërmarrjes së kësaj nisme duke rishikuar kuadrin ligjor që rregullon këto marrëdhënie.  Nisur nga fakti se institucionet e ekzekutimit të vendimeve penale janë institucione kyçe në mbarëvajtjen procesit të mbikëqyrjes së dënimeve me burgim të dhëna nga gjykata apo masave të sigurimit me “arrest në burg” është e nevojshme që të rikonceptohet sërish mënyra e rregullimit të marrëdhënieve të punës për rekrutimin e punonjësve të të gjitha niveleve, me përjashtim të punonjësve të Policisë së Burgjeve, të cilët rekrutohen në përputhje me ligjin nr. 80/2020 “Për Policinë e Burgjeve” dhe akteve nënligjore të nxjerra në zbatim të tij.  Projektligji i propozuar synon të rishikojë mënyrën e trajtimit të punonjësve të Drejtorisë së Përgjithshme të Burgjeve dhe të institucioneve të ekzekutimit të vendimeve penale, duke përcaktuar se marrëdhëniet e punës për të gjithë punonjësit e këtyre institucioneve do t’i nënshtrohen parashikimeve të Kodit të Punës. Lidhur me situatën e krijuar, synohet që ky ndryshim i mënyrës së organizimit të DPB të sjellë plotësimin e organikës duke u dhënë mundësi punonjësve aktualë të vijojnë marrëdhëniet e punës sipas Kodit të Punës, si dhe rekrutimin e punonjësve të rinj.  Për sa më sipër, miratimi i këtij projektligji do të bëjë të mundur mirëfunksionimin e Drejtorisë së Përgjithshme të Burgjeve dhe Institucioneve të Ekzekutimit të Vendimeve Penale, në zbatim të legjislacionit përkatës. |

**Propozimet**

|  |
| --- |
| Projektligji përmban në total 1 (një) nen, si vijon:  Neni 1   1. Në nenin 26, pika 4 ndryshohet me përmbajtjen si më poshtë:   *“4. Zëvendësdrejtorët e Përgjithshëm të Burgjeve emërohen nga ministri i Drejtësisë, sipas dispozitave të Kodit të Punës.”*.   1. Në nenin 26, pika 5 ndryshohet me përmbajtjen si më poshtë:   *“5. Marrëdhëniet e punës për punonjësit e Drejtorisë së Përgjithshme të Burgjeve dhe të institucioneve të ekzekutimit të vendimeve penale rregullohen sipas dispozitave të Kodit të Punës.”.*   1. Në nenin 26, pika 6 shfuqizohet.   Ky ligj hyn në fuqi 15 ditë pas botimit në Fletoren Zyrtare. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se problematikat e krijuara gjatë zbatimit të ligjit nr. 81/2020 “Për të drejtat dhe trajtimin e të dënuarve me burgim dhe të paraburgosurve” lidhur me strukturën e Drejtorisë së Përgjithshme të Burgjeve adresohen në mënyrë të plotë dhe të duhur në këtë projektligj? * A mendoni se ka elementë të tjerë që duhet të përfshihen në këtë projektligj? |